QIMMATLI QOG‘OZLAR BOZORINING MUTAXASSISLARIGA QO‘YILADIGAN MALAKA TALABLARI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasining “Qimmatli qog‘ozlar bozori to‘g‘risida”gi Qonuni (O‘zbekiston Respublikasi qonun hujjatlari to‘plami, 2008-y., 29-30-son, 278-modda), O‘zbekiston Respublikasi Prezidentining 2010-yil 26-noyabrdagi PQ-1438-son “2011 — 2015-yillarda respublika moliya-bank tizimini yanada isloh qilish va barqarorligini oshirish hamda yuqori xalqaro reyting ko‘rsatkichlariga erishishning ustuvor yo‘nalishlari to‘g‘risida”gi qarori (O‘zbekiston Respublikasi qonun hujjatlari to‘plami, 2010-y., 48-son, 442-modda) va O‘zbekiston Respublikasi Vazirlar Mahkamasining 1996-yil 30-martdagi 126-son qarori bilan tasdiqlangan O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi to‘g‘risidagi nizomga (O‘zbekiston Respublikasi Hukumatining qarorlari to‘plami, 1996-y., 3-son, 11-modda) muvofiq buyuraman: 
 1. Qimmatli qog‘ozlar bozorining mutaxassislariga qo‘yiladigan malaka talablari to‘g‘risidagi nizom ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasining “Qimmatli qog‘ozlar bozori to‘g‘risida”gi Qonuni (O‘zbekiston Respublikasi qonun hujjatlari to‘plami, 2008-y., 29-30-son, 278-modda), O‘zbekiston Respublikasi Prezidentining 2010-yil 26-noyabrdagi PQ-1438-son “2011 — 2015-yillarda respublika moliya-bank tizimini yanada isloh qilish va barqarorligini oshirish hamda yuqori xalqaro reyting ko‘rsatkichlariga erishishning ustuvor yo‘nalishlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2010-y., 48-son, 442-modda) muvofiq qimmatli qog‘ozlar bozorining mutaxassislariga qo‘yiladigan malaka talablarini belgilaydi. 
 1. Mazkur Nizom talablari qimmatli qog‘ozlar bozorining professional ishtirokchilarida (keyingi o‘rinlarda professional ishtirokchi deb yuritiladi), fond birjalarida va boshqa birjalar fond bo‘limlarida ishlashga talabgor yoki ishlayotgan jismoniy shaxslarga tatbiq qilinadi.
 2. Qimmatli qog‘ozlar bozori mutaxassisining malaka guvohnomasi — qimmatli qog‘ozlar bozorini tartibga solish bo‘yicha vakolatli davlat organi tomonidan jismoniy shaxsga darajasi ko‘rsatilgan holda beriladigan va qimmatli qog‘ozlar bozorida professional ishtirokchi, fond birjasi (fond bo‘limini tashkil etgan boshqa birja) nomidan qimmatli qog‘ozlarga doir operatsiyalarni amalga oshirish va xizmatlar ko‘rsatish va (yoki) ishlarni bajarish huquqini tasdiqlovchi hujjat. 
 3. Qimmatli qog‘ozlar bozorining mutaxassislariga qo‘yiladigan malaka talablari jismoniy shaxslarning professional ishtirokchilarda, fond birjalarida va boshqa birjalar fond bo‘limlarida ishlash uchun zarur bo‘lgan bilim va ko‘nikmalari mavjudligidan iborat bo‘ladi. 
 4. O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi qimmatli qog‘ozlar bozorini tartibga solish bo‘yicha vakolatli davlat organi bo‘lib hisoblanadi.
 5. Professional ishtirokchilarda, fond birjalarida va boshqa birjalar fond bo‘limlarida ishlashga talabgor yoki ishlayotgan shaxslar quyidagi malaka talablariga javob berishlari kerak:
 oliy ma’lumotga egaligi;
 ta’lim muassasasi yoki notarius tomonidan tasdiqlangan, qimmatli qog‘ozlar bozori mutaxassislarini qayta tayyorlash yoki malakasini oshirish kursini tugatganligi to‘g‘risidagi ta’lim muassasasi sertifikatining mavjudligi;
 qimmatli qog‘ozlar bozorini tartibga solish bo‘yicha vakolatli davlat organi tomonidan beriladigan qimmatli qog‘ozlar bozori mutaxassisining malaka guvohnomasiga egaligi.
 6. Xorijiy davlatlarda olingan oliy ma’lumot yoki ilmiy daraja qonun hujjatlarida belgilangan tartibda nostrifikatsiya qilingan taqdirda e’tiborga olinadi.
 7. Qimmatli qog‘ozlar bozori mutaxassislarini malakasini oshirish va qayta tayyorlashni o‘quv rejalari va dasturlari qonun hujjatlarida belgilangan tartibda qimmatli qog‘ozlar bozorini tartibga solish bo‘yicha vakolatli davlat organi bilan kelishiladigan, qimmatli qog‘ozlar bozori mutaxassislarining malakasini oshirish va ularni qayta tayyorlashni amalga oshiruvchi ta’lim muassasalari tomonidan amalga oshiriladi.
 8. Mazkur Nizom talablarini buzganlikda aybdor shaxslar qonun hujjatlariga muvofiq javobgar bo‘ladi.
 9. Mazkur Nizom talablariga rioya etish ustidan nazoratni qimmatli qog‘ozlar bozorini tartibga solish bo‘yicha vakolatli davlat organi amalga oshiradi.